**Konferencia zameraná na rusko-ukrajinský konflikt**

*Na Gréckokatolíckej teologickej fakulte PU v Prešove sa 4. apríla konala vedecká konferencia s názvom: Politický dialóg so zameraním na medzinárodné a bezpečnostné otázky po ruskej agresii na Ukrajine. Na konferencii s medzinárodnou účasťou sa hľadali príčiny vzniku konfliktu i možné scenáre jeho riešenia. Podujatie poctili svojím vystúpením bývalý slovenský premiér Mikuláš Dzurinda a europoslankyňa Miriam Lexmann.*

Podujatie otvoril a moderátorsky viedol doc. Michal Hospodár z Katedry systematickej teológie GTF PU. V príhovore naznačil cieľ konferencie a pomenoval agresora i obeť vojny. V pozdravnom bloku vystúpil Najosv. vladyka Jonáš, prešovský arcibiskup a metropolita, ktorý ostatných dvadsať rokov prežil na západnej Ukrajine. Podľa jeho slov sa vojna skončí, ak posledný ruský vojak odíde z územia Ukrajiny. Vzácnych hostí pozdravil dekan GTF doc. Peter Tirpák, ktorý vyzdvihol hodnotu kultivovaného dialógu pri zmierení protistrán vojnového konfliktu. Predseda Prešovského samosprávneho kraja Milan Majerský poukázal na potrebu konkrétnych skutkov pri zmenšovaní utrpenia nevinných ľudí. Pozdravné slovo biskupa – ordinára Ozbrojených síl Slovenskej republiky Mons. Františka Rábeka tlmočil nadporučík Ladislav Jeremiáš, starší kaplán ordinariátu. Zhromaždenie pozdravil a výber aktuálnej témy podujatia ocenil prof. Gabriel Paľa z vedenia Prešovskej univerzity.

V bloku prednášok si účastníci vypočuli Ing. Mikuláša Dzurindu, prezidenta Centra Wilfrieda Martensa pre európske štúdie a člena Medzinárodnej pracovnej skupiny pre novú bezpečnostnú architektúru Európy. Analytický pohľad na vznik vojny doplnil prednášajúci geopolitickými dôsledkami plynúcimi z konfliktu. Zaoberal sa aj bezpečnostnými garanciami Európy a predniesol aj vlastný návrh vybudovania európskej armády. Svoje vystúpenie obohatil osobnými zážitkami zo stretnutí s čelnými politikmi Európy i USA. V ďalšej prednáške definovala Miriam Lexmann politiku ako službu človeku. Ako poslankyňa europarlamentu upozornila na častý príklon tejto inštitúcie ku kultúrno-etickým otázkam, ktoré sú však v kompetencii národných vlád a parlamentov. „Mali by sme byť v Európskej únii principiálni,“ vyhlásila. Smutné štatistiky ohľadom zabitých, nezvestných či deportovaných detí i dospelých predniesol Ing. Eduard Buraš, ambassádor Zakarpatska na Slovensku a odborný poradca slovenského komisára pre deti. V prednáške naznačil doterajšiu charitatívnu pomoc, ale i šance na rozvoj regiónu východného Slovenska pri povojnovej obnove Ukrajiny. S praktickými skúsenosťami so sprevádzaním vojakov na bojisku sa podelil Ivan Huňa, kaplán Ozbrojených síl Ukrajiny. V poslednej prednáške doc. Michal Hospodár poukázal na biblické paralely spravodlivosti a pokoja. Z dokumentov Magistéria vyzdvihol tézu: Opus iustitiae pax, čiže mier je dielom spravodlivosti.

Podujatie bolo sprevádzané veľkým záujmom zo strany študentov fakulty i širšej verejnosti. Na celom programe sa zúčastnila aj prorektorka PU doc. Mária Kardis. Diskusia so zaujímavými hosťami priniesla nové pohľady na bezpečnostnú situáciu v Európe, ktorá po vyše siedmich desaťročiach čelí novej situácii. V duchu Svetlého paschálneho týždňa organizátor doc. Michal Hospodár vyjadril nádej na odvalenie symbolického kameňa z hrobu, aby mohol aj ukrajinský ľud počuť Kristov veľkonočný pozdrav: Pokoj vám!

Michal Hospodár